钦定古今图书集成/明伦汇编/皇极典/第265卷 > 孔子家语 > 六本
## 钦定古今图书集成/明伦汇编/皇极典/第265卷 > 孔子家语 > 六本

孔子曰：“良药苦口，而利于病，忠言逆耳，而利于行。汤
武以谔谔而昌，桀、纣以唯唯而亡。君无争臣，父无争
子，兄无争弟，士无争友，无其过者，未之有也。故曰：君
失之，臣得之，父失之，子得之，兄失之，弟得之，己失之，
友得之。是以国无危亡之兆，家无悖乱之恶，父子兄
弟无失，而交友无绝也。”

孔子曰：“巧而好度必攻，勇而好问必胜，智而好谋必
成，以愚者反之。是以非其人，告之弗听，非其地，树之
弗生。得其人，如聚砂而雨之；非其人，如会聋而鼓之。”
夫处重擅庞，专事妒贤，愚者之情也；位高则危，任重
则崩，可立而待也。